My bra, ek soek ‘n bra! | strooimeisie
Allerhande deurmekaar gedagtes van ’n vrou wat besluit het om haarself te vind.
Hoe skryf ’n mens oor jouself?
My bra, ek soek ‘n bra!
Januarie 4, 2018 Januarie 4, 2018 / strooimeisie
Ek het vandag vir die eerste keer sedert Oukersdag my kop in die byenes van ‘n winkel gaan insteek.
Dié wat my nou al “ken”, weet seker ek hou nie van winkels nie. Ek is ‘n lysiesmens wat sonder moeite met ‘n lysie by ‘n winkel kan instap en met presies dáárdie goed op die lysie kan uitstap (plus ‘n pakkie Rolos… dalk ‘n ekstra blikkie dry lemon). Ek is een van die min mense wat nog nooit enige vorm van therapy in retail kon sien nie. Die gemaal van mense wat plastiekgeld so elegant “swipe” sit my af. Boonop voel ek skuldig en asof ek tyd mors as ek so drentel van winkel tot winkel of rak tot rak.
Die rede waarom ek vandag die winkels ingevaar het, was egter goed gemotiveerd. My lysie het presies een item daarop gehad, maar dit was uitdagend om dit te kry… en daar is geen manier om dit anders te stel nie, so ek gaan dit net skryf:
Ek kort ‘n nuwe bra!
‘n Vleeskleurige een sonder rantjies en kantjies en kleure en some en dinge. Iets wat ‘n mens onder ‘n dun T-hemp kan aantrek sonder dat die wêreld kan sien wat jy onder aan het. Nie die soort wat jou sal laat voel of daar ‘n nuwe kontinentale kussing onder aan jou kort hangertjie vashaak nie, maar ook nou nie ‘n sportmodel wat jou sal laat simpatiseer met pannekoeke nie. En ook iets wat my nie sal dwing tot ‘n oortrokke rekening nie.
Mense, sommer mans en kinders ook, het julle ‘n benul hoe moeilik dit is om só iets te kry! Selfs in ‘n mall (wat eintlik maar net ‘n oorronde uitspraak van “mal” is) met honderde klerewinkels wat kamma-kastig iets van elke kleur en geur en grootte en snit vir elke smaak en gier het, is dit moeilik!
My eerste uitdaging was eenvoudig om my grootte te kry. Vir ‘n kortstondige oomblik het ek gedink dat elke nommer behalwe ‘n 34C nog gemaak word. Ek het my asem ingetrek en ‘n kleiner nommer (32C) in ‘n snit wat sou kon werk probeer, maar die bandjie om my lyf wou nie eers vas nie. Met ‘n 34B lyk dit of ek uitpeul oor die koppies, soos die mense lief is om in Wallmart te doen, en met ‘n 34D voel ek soos iemand wat vir ‘n onderhoud in Finding Nemo moet gaan. Die groter nommer is te los om my lyf…
Kort voor moedverloor, het ek ‘n bra perongeluk raakgesien. Toe ek die towergrootte op die etiket sien, het ek dit van die rakkie af gepluk soos wat ek seker is Adam en Eva met daardie mooi rooi appels in die Tuin gemaak het. In die aanpaskamer wou ek dans toe dié kleine stukkie lap perfek pas. Ek het weer aangetrek en gaan kyk of ek nog een kon kry (ek was egter nie só gelukkig nie) en toe in die betaalry gaan staan. Vur maklik ‘n halfuur lank het ek so liggies gehop van blydskap… tot ek voor gekom het.
“That will be R558, thank you!”
Die oorvriendelike vrou agter die rekenaar het ‘n bietjie te breed geglimlag. My tweede uitdaging het pas sy kop uitgesteek… die prys.
Sy het die kaart uit my hand geneem voor ek meer woorde kon uitkry en ek het gestaar na die syfers op die rekenaar se klein skermpie. Vyf. Vyf. Agt. Punt. Nul. Nul.
“Sorry. Are you sure about that price?”
Die tannie agter my snork hard om my aan te por.
“Yeeeees…?” Haar glimlag lyk nog net soos netnou. Dit is dalk ge-botox.
Ek wil dit nie doen nie, maar ek gaan… Ek kan nie daardie prys betaal vir R50 se lap nie. Al is dit die laaste bra op aarde… in daardie grootte. Ek sal iets anders soek… dit dalk met snesies en watte opstop. Of iets.
“Sorry. Please cancel te transaction.”
Dis toe nié botox nie… die glimlag verdwyn en die frons verskyn en ek maak myself skaars.
Ek is huis toe sonder ‘n bra en google al van vanmiddag af vir aanlyn-onderklere. Maar dis steeds ‘n uitdaging. Want hoe weet ek dit gaan pas? En almal weet seker… US, UK en China se 34C’s is nie dieselfde groottes nie… #moedinmybracup
Die troosprys-toppie (want klerewinkels verkoop nie dry lemon nie) sit darem mooi… maar sal ook beter lyk met ‘n eenvoudige vleeskleurige bra daaronder.
So ek het pas besluit dat my groot uitdaging vir die jaar vir nou eers nét dit sal wees:
Vleeskleurige bra wat pas en minder as drie pare skoene kos ✔
Sommer net sêgoed
Hop 2018 soos ‘n padda in →
14 thoughts on “My bra, ek soek ‘n bra!”
Januarie 4, 2018 om 23:57
Januarie 5, 2018 om 08:56
Goeie genade R558 vir ‘n bra? Dis belaglik
Januarie 5, 2018 om 10:22
Onderklere is belaglik duur. Nou wonder ek by watter winkel jy was? Dalk moet jy ander winkel prober.
Mooi 2018 vir jou.
Januarie 5, 2018 om 10:24
Kom ons sê net die winkel se naam verklap verkeerdelik egte waarde… En ja. Ek weet! Ek dink ek moet van beroep verander en onderklere begin maak. ‘n Handelsnaam vestig. Skatryk word! 😄
Januarie 5, 2018 om 17:18
Woolworths het oor die algemeen meer bekostigbare bra’s….
Januarie 5, 2018 om 17:49
Hulle het… maar nie in die grootte wat ek nodig het nie.
Januarie 6, 2018 om 08:03
Twee woorde. Op rekening. As jy dink jou grote is skaars moet jy myne hoor. Ek betaal maar 6 maande af en klaar. En alhoewel ek presies wil he wat jy beskryf, skik ek maar vir die drade en die kantjies. Want vet weet.
Januarie 9, 2018 om 07:44
lag ek nou, daar is nerens meer iets soos ‘n goedkoop bra nie, veral nie van die wat jy hier beskryf nie.
Januarie 9, 2018 om 07:47
Ek het uiteindelik ‘n bra gekry wat lieflik pas. Glo dit of nie – by Pick & Pay!
Januarie 9, 2018 om 08:22
Seker nie vir onder R150 nie?? Jy het my nou nuuskierig.
Januarie 9, 2018 om 08:23
Die pryse wissel – R120 tot R150. 😆
Januarie 9, 2018 om 08:25
Jy sal my wat self winkelsku is dadelik na die naaste P&P klerewinkel toe jaag, ek soek ook so een vir die dunner somersklere, ek vrek vd hitte en wil eintlik poedelnakend my dag ingaan.
Januarie 9, 2018 om 08:29
Ek verstaan presies wat jy bedoel! Gaan loer ‘n bietjie… hulle het by ons allerhande ontwerpe. Dit is sonder draad (wat ek nogal verkies) met mayeriaal wat óf mooi kanterig is óf soos dié van ‘n sportbra wat asemhaal.
Januarie 9, 2018 om 08:32
Dankie dankie… ek gaan beslis vandag nog kyk.
Gebottel en gebêre?
Soos modder deur my vingers
Positief oor Spieëlbeeld
Jakie oor Dis moeilik
Positief oor Dis moeilik
pengedagtes oor Dis moeilik
dromer777 oor Dis moeilik
Sommer strooi sêgoed
Sommer strooi sêgoed Kies Kategorieë ‘n Storie sonder naam kommapunt Sommer net sêgoed Stoute strooi Strooi oor die meisie self Strooi oor porn… “navorsing”
'n Storie sonder naam
Strooi oor die meisie self
Strooi oor porn… "navorsing"